योगी आदित्यनाथ ने कहा- जम्मू कश्मीर से अनुच्छेद 370 हटाने से राहुल गांधी और पाकिस्तान परेशान  
योगी आदित्यनाथ ने राहुल गांधी पर साधा निशाना
कहा- जम्मू कश्मीर से अनुच्छेद 370 हटाने से राहुल गांधी परेशान 
'हरियाणा की भूमि पाकिस्तान को सबक सिखाने में मददगार रही है'
मुख्यमंत्री योगी आदित्यनाथ (Yogi Adityanath) ने शनिवार को कहा कि जम्मू कश्मीर (Jammu and Kashmir) को विशेष दर्जा देने से संबंधित अनुच्छेद 370 (Article 370) को निष्प्रभावी बनाने से कांग्रेस नेता राहुल गांधी और पाकिस्तान परेशान हैं. हाल के समय में हरियाणा की अपनी दूसरी यात्रा के दौरान आदित्यनाथ ने हिसार, भिवानी, बादली और झज्जर में रैलियों को संबोधित करते हुए कांग्रेस और उसके पूर्व प्रमुख राहुल गांधी को निशाना बनाया. राज्य में 21 अक्टूबर को विधानसभा चुनाव है. उन्होंने कहा, ‘‘जम्मू कश्मीर से अनुच्छेद 370 को हटाने से राहुल गांधी और पाकिस्तान परेशान हो गये हैं.'' 
भारतीय जनता पार्टी की उम्मीदवार सोनाली फोगाट के समर्थन में आदमपुर में एक रैली में आदित्यनाथ ने कहा कि फोगाट हरियाणा की पहचान हैं और आदमपुर उनके मातृपक्ष से जुड़ा स्थान है. उन्होंने कहा कि 2014 से पहले हरियाणा बालिका भ्रूणहत्या के लिए कुख्यात है.
उन्होंने कहा, ‘‘मोदी सरकार ने देश में प्रमुखता से बेटी बचाओ, बेटी पढ़ाओ अभियान शुरू किया और इस अभियान को हरियाणा में मनोहर लाल खट्टर सरकार सफलतापूर्वक आगे ले गयी. इससे राज्य की लड़कियों को आगे बढ़ने में मदद मिली.'' उन्होंने कहा, ‘‘हरियाणा की भूमि पाकिस्तान को सबक सिखाने में मददगार रही है. मोदीजी के लिए देश का हित सर्वोच्च है जबकि कांग्रेस को देश की बढ़ती ताकत पर गर्व नहीं होता है. इसी से स्पष्ट होता है कि क्यों कांग्रेस वाले राफेल लड़ाकू जेट के शस्त्र पूजन का उपहास उड़ा रहे हैं.''